พรฎ.เอื้อทักษิณไม่กระทบหุ้นไทย
ผอ.สถาบันวิจัยตลาดทุนชี้รัฐบาลคลอดพรฎ.อภัยโทษเอื้อทักษิณถือเป็นปัจจัยทางการเมืองไม่กระทบหุ้นไทย
30 ต.ค. 2565

ผอ.สถาบันวิจัยตลาดทุนชี้รัฐบาลคลอดพรฎ.อภัยโทษเอื้อทักษิณถือเป็นปัจจัยทางการเมืองไม่กระทบหุ้นไทย
นางเทียนทิพ สุพานิช ผอ.สถาบันวิจัยเพื่อตลาดทุน ตลาดหลักทรัพย์ฯ เปิดเผยว่า การออกพ.ร.ฎ.ขอพระราชทานอภัยโทษของรัฐบาล กำหนดคุณสมบัติเอื้อประโยชน์ให้ พ.ต.ท.ทักษิน ชินวัตร อดีตนายกรัฐมนตรี ถือปัจจัยการเมืองแต่ไม่น่ามีผลกระทบต่อตลาดหุ้นไทยมากนัก เพราะการเคลื่อนไหวของตลาดหุ้นไทยจะอิงปัจจัยจากต่างประเทศเป็นหลักมากกว่า
"เห็นได้จากช่วงที่มีความขัดแย้งทางการเมืองภายในรุนแรง มีการประท้วงของกลุ่มต่างๆ และมีเหตุรุนแรงถึงขั้นปิดสนามบินและเผาเมือง ช่วงนั้นดัชนีหุ้นไทยปรับตัวลดลงน้อยมาก โดยปรับลงน้อยกว่าช่วงที่เกิดวิกฤติซับไพร์มสหรัฐฯมาก ขณะที่นักลงทุนต่างชาติมีการขายสุทธิหุ้นไทยในระยะสั้นเท่านั้น แต่ช่วงวิกฤติซับไพร์มต่างชาติขายสุทธิต่อเนื่อง 8-9 เดือน จึงเห็นว่าปัจจัยการเมืองไม่น่ามีผลกระทบต่อตลาดหุ้นไทยมากนัก"นางเทียนทิพ กล่าว
ขณะที่ผลการดำเนินงานของบริษัทจดทะเบียนงวดไตรมาส 3 และงวดรวม 9 เดือน ของบริษัทจดทะเบียนจำนวน 82% พบว่าทำผลงานเป็นที่น่าพอใจ งวดรวม 9 เดือนของปี 54 มีกำไรสุทธิประมาณ 5.12 แสนล้านบาท เพิ่มขึ้น 21% จากงวดเดียวกันปีก่อนโดยมียอดขายรวมประมาณ 6 ล้านล้านบาท ส่วนเฉพาะงวดไตรมาส 3 มีกำไรสุทธิประมาณ 1.5 แสนบาท จากยอดขายรวม 2.19 ล้านล้านบาท เพิ่มขึ้น 30% จากปีก่อน
ส่วนผลกระทบจากเหตุน้ำท่วมคาดว่าจะเห็นได้ชัดเจนในไตรมาส 4 ทำให้บริษัทจดทะเบียนบางกลุ่มปรับตัวลงไม่น่ากระทบกับตลาดหลักทรัพย์มากนัก เพราะบจ.ที่ได้รับผลกระทบโดยตรงมีเพียง 30 บริษัท คิดเป็น 1% ของมูลค่าหลักทรัพย์ตามราคาตลาด (มาร์เก็ตแคป) รวม.